Diari Oficial de la Generalitat Valenciana


Sumari del DOGV 2496, del 27-04-1995 (1995/834513)

RESOLUCIÓ de 4 d'abril de 1995, de la Universitat Politècnica de València, per mitjà de la qual es convoquen proves selectives d'accés al grup D, auxiliars administratius, sector administració general.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2496

Data del DOGV
:   27-04-1995

Secció del DOGV
:   AUTORITATS I PERSONAL

Número del document
:   1995/834513


Data del document
:   04-04-1995

Organisme emissor
:   Universitat Politècnica de València

Tipus de document
:   Resolució

Correcció d'errades

RESOLUCIó de 4 d'abril de 1995, de la Universitat Politècnica de València, per mitjà de la qual es convoquen proves selectives d'accés al grup D, auxiliars administratius, sector administració general.   
En virtut de les competències atribuïdes en l'article 18 de la Llei 11/1983, de 25 d'agost, i en l'article 48 del Decret 145/1985, de 20 de setembre, i segons el que disposa el Decret Legislatiu de 20 de març de 1991, del Consell de la Generalitat Valenciana, modificat per la Llei 5/1994, de 24 d'octubre, de modificació parcial i urgent del text refós de la Llei de la Funció Pública Valenciana, aquest Rectorat acorda convocar proves selectives d'accés al grup D, auxiliars administratius, sector d'administració general, d'acord amb les següents:  
Bases de la convocatòria  
1. Objecte de la convocatòria  
Aquesta convocatòria té per objecte la selecció de personal, mitjançant el sistema d'oposició, per a cobrir 34 llocs de treball del grup D, auxiliars administratius, sector d'administració general, pels torns d'accés lliure i de promoció interna.  
1.2 El nombre total de llocs de treball reservats al torn d'accés lliure és de 20, dels quals tres es reserven a la quota de discapacitats.   
El nombre de llocs de treball reservats al torn de promoció interna és de 14.  
1.3 Els llocs de treball sense cobrir dels reservats al torn de promoció interna i a la quota de discapacitats, s'acumularan al torn d'accés lliure.  
2. Condicions generals dels aspirants  
2.1 Per a ser admés a la realització de les proves selectives, caldrà reunir els requisits següents:  
2.1.1 Ser espanyol o de nacionalitat d'un estat de la resta de membres de la Unió Europea o d'aquells estats als quals se'ls aplique la lliure circulació de treballadors, en els termes previstos en la llei estatal que regule aquesta matèria.  
2.1.2 Haver fet els 18 anys.  
2.1.3 Trobar-se en possessió del títol de Graduat Escolar, Formació Professional de primer grau o equivalent.  
2.1.4 Posseir la capacitat física necessària per a l'acompliment de les funcions dels llocs de treball que s'ofereixen.  
2.1.5 No trobar-se inhabilitat penalment per a l'exercici de funcions públiques.  
2.1.6 No haver estat separat, mitjançant un expedient disciplinari, de qualsevol administració o ocupació pública.  
2.2 Les condicions per a ser admés a les proves, s'hauran de reunir en el moment de l'acabament del termini de presentació de sol·licituds i caldrà mantenir-les durant tot el procés selectiu, fins al moment de la presa de possessió.  
2.3 Els aspirants que concórreguen als llocs de treball reservats al torn de promoció interna, hauran de ser funcionaris de carrera de la Universitat Politècnica de València del grup E, i haver tingut la condició de funcionari de carrera almenys dos anys, i ocupar en l'actualitat llocs de treball de caràcter fix a la Universitat Politècnica de València.  
2.4 Podran optar a la quota de discapacitats els aspirants del torn d'accés lliure amb minusvàlues de grau igual o superior al 33%, i que ho formulen expressament en la sol·licitud de participació.  
3. Aspirants amb discapacitació  
El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. Amb aquesta finalitat, les persones interessades hauran de formular la petició corresponent en la sol·licitud de participació en aquesta oposició.   
4. Sol·licituds  
Els qui vulguen prendre part en aquestes proves selectives hauran d'emplenar la sol·licitud que figura com a model en l'annex II, que serà facilitada al Servei de Gestió de Personal d'aquesta Universitat Politècnica de València, camí de Vera, s/n, València.  
5. Drets d'examen  
5. Els drets d'examen seran de 1.030 pessetes, i s'hauran d'ingressar en el compte corrent núm. 72531218260536 -Taxes-, de la Caixa d'Estalvis de València, a la Urbana 724, situada a la Universitat Politècnica de València, camí de Vera, s/n (CP: 46636), València.  
El justificant de pagament de les taxes haurà d'adjuntar-se a la instància en el moment de la presentació, amb la impressió del segell de l'esmentada entitat o de qualsevol de les seues oficines.  
6. Presentació de sol·licituds  
6.1 Les sol·licituds s'hauran d'adreçar al Rectorat de la Universitat Politècnica de València, camí de Vera, s/n (CP: 46422), València, i s'hauran de presentar al Registre General de la Universitat Politècnica de València o en qualsevol de les formes establertes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6.2 El termini per a la presentació de sol·licituds serà de 20 dies hàbils a partir de l'endemà de la publicació d'aquesta convocatòria en el Diari Oficial de la Generalitat Valenciana.  
La sol·licitud s'haurà d'acompanyar d'una fotocòpia del DNI.  
6.3 Els aspirants que concórreguen pel torn de promoció interna, hauran d'acreditar que reuneixen les condicions exigides en la base 2.3, mitjançant un certificat expedit pel Servei de Gestió de Personal de la Universitat Politècnica de València i que hauran d'acompanyar de la sol·licitud.  
6.4 Els aspirants que concórreguen a la quota de discapacitats hauran de presentar juntament amb la sol·licitud, el certificat de la Conselleria de Treball i Seguretat o òrgan competent d'altres administracions públiques que acredite la discapacitació igual o superior al 33%.  
7. Admissió dels aspirants  
7.1 Per a ser admesos a la realització de les proves selectives, respecte a les condicions generals dels aspirants, n'hi haurà prou amb la declaració d'aquestes en el moment de presentar la sol·licitud, i hauran d'acreditar-se en el termini de 20 dies hàbils següents a la publicació de la relació d'aprovats a què es refereix l'article 19.1 del Decret del Consell 69/1986, de 2 de juny, pel qual s'aprova el Reglament de Selecció de Personal i Provisió de llocs de Treball de la Generalitat Valenciana.  
7.2 Els aspirants que pretenguen concórrer pel torn de promoció interna i no acrediten, en el model previst en la base 6.3 d'aquesta convocatòria, posseir les condicions generals a què es refereix la base 2.3, seran considerats com aspirants pel torn d'accés lliure amb caràcter general.  
7.3 Acabat el termini de presentació de sol·licituds, i després de verificar que s'ha fet el pagament dels drets d'examen, el Rectorat de la Universitat Politècnica de València dictarà una resolució que es publicarà en el Diari Oficial de la Generalitat Valenciana, i que contindrà la llista de persones admeses i excloses a la realització de les proves.  
7.4 Els aspirants podran en cas d'error o exclusió, esmenar els defectes en què hagen incorregut en la seua sol·licitud o fer les al·legacions que creguen convenients en el termini de 10 dies hàbils, comptadors a partir de l'endemà de la publicació de la relació provisional d'admesos i exclosos en el Diari Oficial de la Generalitat Valenciana, d'acord amb el que estableix l'article 71 de la Llei de Règim Jurídic de les Administracions Públiques i del Procediment Administratiu Comú.  
7.5 En tot cas, i a fi d'evitar errors i, en el supòsit de produir-se, els aspirants comprovaran fefaentment no sols que no figuren recollits en la relació provisional d'exclosos, sinó, a més a més, que els seus noms i dades consten correctament en les pertinents relacions d'admesos.  
7.6 Transcorregut el termini anterior, vistes les al·legacions i esmenats els defectes, si fóra procedent, es dictarà una resolució amb la llista d'admesos a la realització de les proves que es publicarà en el Diari Oficial de la Generalitat Valenciana.  
7.7. En la resolució per mitjà de la qual es faça pública la llista d'admesos a la realització de les proves, s'establirà, almenys, amb 15 dies d'antelació, la data, el lloc de realització i l'hora de començament de l'exercici.  
8. Proves selectives  
8.1 El procediment de selecció dels aspirants serà el d'oposició, que constarà de tres exercicis dels quals els dos primers seran eliminatoris.  
8.1.1 Primer exercici. Consistirà en la realització d'una prova teòrica, que es configurarà en tres apartats, que es faran en una única sessió:  
A) Realització d'una prova teòrica en forma de test sobre:  
- Coneixements generals de paquets d'ofimàtica  
- Processadors de textos: Word Perfect versió 5.1. per a MSDOS.  
B) Realització d'una prova teòrica en forma de test sobre coneixements que figuren en l'annex I d'aquesta convocatòria.  
C) Realització d'una prova d'aptitud adaptada a les funcions pròpies de les vacants objecte de la convocatòria.  
La durada d'aquest exercici la fixarà el tribunal amb suficient antelació.  
Els aspirants que concórreguen pel torn de promoció interna estaran exempts de la realització dels apartats B i C d'aquest primer exercici.  
8.1.2 Segon exercici. Prova pràctica que s'ha de realitzar amb PC, utilitzant el tractament de textos Word Perfect versió 5.1. per a MSDOS.  
Consistirà en una prova objectiva pràctica per a apreciar la capacitat dels aspirants per a la composició, modificació, correcció i rapidesa en la realització d'un determinat document.  
La durada d'aquest exercici la fixarà el tribunal amb suficient antelació.  
8.1.3 Tercer exercici. Obligatori i de mèrit. Aquest exercici, que no té caràcter eliminatori, tindrà com a objecte valorar els coneixements de valencià dels aspirants.  
8.2 Qualificació dels exercicis.  
8.2.1. El primer exercici es qualificarà de zero a deu punts, i caldrà obtenir un mínim de cinc punts per a superar-lo, que s'obtindrà calculant la mitjana ponderada de la puntuació obtinguda en cada un dels apartats. Un apartat es podrà compensar amb una altre sempre que s'haja obtingut el 50% de punts nets en cada un. Aquest requisit és necessari per a superar la prova.  
Cada apartat es valorarà amb la següent ponderació:  
A): 60%  
B): 50%  
C): 40%  
En el supòsit de fixar-se l'exercici en forma de test amb quatre respostes alternatives, es puntuarà de la forma següent: les preguntes contestades correctament a raó d'un punt; les preguntes contestades erròniament descomptaran un terç sobre les preguntes contestades correctament, i les contestacions en blanc es puntuaran amb zero punts.  
Per als aspirants que concorren pel torn de promoció interna, la qualificació del primer exercici serà la puntuació obtinguda en el primer apartat, que també es qualificarà de zero a deu punts, i que igualment serà necessari per a superar-lo un mínim de 5 punts i haver obtingut el 50% de punts nets per a superar la prova.  
8.2.2 El segon exercici, tant per als aspirants que concorren pel torn d'accés lliure i quota de discapacitats com per als que ho facen pel torn de promoció interna, es qualificarà de 0 a 10 punts, i caldrà obtenir-hi un mínim de 5 punts per a superar-lo.  
Per a la seua valoració i puntuació, el tribunal tindrà en compte la composició, modificació, correcció i rapidesa en la realització.  
8.2.3 Per a tots els aspirants, la qualificació que resulte dels primers exercicis s'obtindrà amb la suma de puntuacions obtingudes en cada un, sempre que aquests siguen com a mínim de 5 punts.  
A continuació es configuraran per separat les llistes corresponents, respectivament, al torn d'accés lliure, quota de discapacitats i torn de promoció interna. Aquestes tres llistes s'ordenaran de major a menor puntuació, i s'interrompran quan el nombre de persones incloses en aquestes coincidesquen amb el nombre de llocs vacants que s'ofereixen per torn i quota.   
En cas d'empat entre aspirants inclosos en la mateixa llista l'ordre s'establirà atenent en primer lloc, a la major puntuació obtinguda en el segon exercici i en segon lloc, si aquest persisteix, segons l'ordre de major puntuació en el primer exercici. I si l'empat encara continua, aquest es dirimirà per ordre alfabètic del primer cognom dels aspirants empatats, i l'esmentat ordre s'iniciaria per la lletra «N», segons el resultat del sorteig publicat per resolució de la Direcció General de la Funció Pública d'11 de maig de 1994) (DOGV de 20 de maig de 1994).  
Només els inclosos en aquestes llistes podran passar a realitzar el tercer exercici obligatori i de mèrit.  
8.2.4 D'acord amb la base 1.3, si en el torn de promoció interna i en la quota de discapacitats, el nombre d'aspirants que han obtingut una puntuació mínima de 5 punts en cada un dels dos primers exercicis és inferior al de llocs de treball reservats a aquest torn i quota, aquests llocs passarien als de torn lliure.  
8.2.5 El tercer exercici es valorarà de 0 a 5 punts.  
8.3 La puntuació final de l'oposició s'obtindrà sumant la puntuació del tercer exercici als resultats obtinguts pels aspirants que figuren en les llistes a què es refereix la base 8.2.3.  
S'elaborarà una relació per als aspirants que accedesquen pel torn de promoció interna, una altra per als qui accedesquen pel grup de discapacitats i una altra per als qui ho facen pel torn lliure, aquestes constituiran les llistes dels aspirants que hagen superat les proves per ordre de puntuació.  
9. Desplegament de les proves selectives  
9.1 Els exercicis tindran lloc a la ciutat de València.  
El primer exercici es farà en el lloc, data i hora que s'establesca en la resolució per la qual s'aprove i publique en el Diari Oficial de la Generalitat Valenciana la llista definitiva d'admesos a la realització de les proves, que començarà per la lletra «N», d'acord amb el resultat del sorteig públic en la resolució de la Direcció General de la Funció Pública d'11 de maig de 1994 (DOGV de 20 de maig de 1994).  
9.2 Els aspirants seran convocats per a cada exercici en una crida única.  
Els membres del tribunal qualificador i el personal col·laborador no permetran l'accés a la sala, on es realitze l'exercici, d'aquelles persones que hi compareguen una vegada conclosa la crida dels aspirants convocats.  
Els aspirants hauran d'acreditar la seua personalitat, mitjançant la presentació del DNI o del resguard amb fotografia, del passaport o del permís de conduir, sense que, per aquest efecte, siguen vàlides les fotocòpies compulsades d'aquests documents, i també l'exemplar per a l'interessat de la sol·licitud d'admissió a les proves.  
D'acord amb el Reial Decret 192/1988, de 4 de març, durant la realització dels exercicis no esta permés fumar als llocs de realització d'aquests.  
9.3 Iniciades les proves, l'anunci de la realització de la resta d'exercicis el farà públic el tribunal en el local on s'haja celebrat l'anterior i en el tauler d'anuncis del Servei de Gestió de Personal, edifici Rectorat, amb quaranta-vuit hores d'antelació com a mínim, d'acord amb el que disposa l'article 17 del Decret del Consell 69/1986, de 2 de juny, pel qual s'aprova el Reglament de Selecció de Personal i Provisió de Llocs de Treball de la Generalitat Valenciana.  
10. Publicitat de les llistes  
10.1 En acabar cada un dels dos primers exercicis, el tribunal farà públiques en el lloc d'examen i en el tauler d'anuncis del Servei de Gestió de Personal, edifici del Rectorat, les llistes d'aspirants que hagen obtingut una qualificació de 5 o més punts.  
Així mateix, es publicaran les relacions a què fa referència la base 8.2.3 als llocs amunt dits, i també la qualificació obtinguda en l'exercici obligatori i de mèrit.  
10.2 Una vegada acabades les proves, el tribunal publicarà, mitjançant un anunci en el tauler d'anuncis del Servei de Gestió de Personal, edifici Rectorat, les relacions amb la puntuació final a què es refereix la base 8.3, que constituiran les llistes dels aspirants que han resultat aprovats, per ordre de puntuació.  
En cap cas el tribunal podrà declarar que han superat les proves selectives un nombre superior al de llocs de treball que s'han de proveir.  
10.3 El tribunal elevarà al rector les llistes dels aspirants que han superat les proves per l'ordre de puntuació a què es refereix la base 8.3 per a inserir-les en el Diari Oficial de la Generalitat Valenciana.  
11. Coneixements de valencià  
11.1 Els qui superen les proves selectives acreditaran els seus coneixements de valencià amb la presentació dels certificats, diplomes o títols que hagen sigut homologats per la Generalitat Valenciana.  
11.2 Els qui no puguen acreditar aquests coneixements, d'acord amb el que estableix el punt anterior, hauran de realitzar el curs específic de valencià a què es refereix l'article 50 del Decret Legislatiu de 20 de març de 1991, modificat per Llei 5/1994, de 24 d'octubre, de modificació parcial i urgent del text refós de la Llei de la Funció Pública Valenciana.  
Amb aquesta finalitat, s'entendrà que, aquells aspirants que van obtenir una puntuació de 3,50 o superior en l'exercici obligatori i de mèrit, previst en la base 8.1.3, tenen acreditats els seus coneixements, encara que no es troben en possessió dels certificats esmentats en el punt anterior.  
12. Presentació de documents  
12.1. En el termini de 20 dies hàbils a comptar des de l'endemà de la publicació en el Diari Oficial de la Generalitat Valenciana de les relacions a què es refereix la base 10.2, els aspirants proposats hauran de presentar al Servei de Gestió de Personal de la Universitat Politècnica de València els documents següents: 12.1.1 Certificat de naixement expedit pel Registre Civil corresponent o fotocòpia del DNI, degudament compulsada.  
12.1.2 Fotocòpia compulsada del títol acadèmic exigible segons aquesta convocatòria.  
12.1.3. Declaració de no haver sigut separat, mitjançant un expedient disciplinari, de cap administració o ocupació pública, i també de no trobar-se inhabilitat penalment per a l'exercici de funcions públiques.  
12.1.4 Certificat mèdic acreditatiu de posseir la capacitat física i psíquica necessària per a l'acompliment de les funcions dels llocs de treball oferts.  
12.1.5 Els aspirants discapacitats hauran de presentar un certificat de la Conselleria de Treball i Afers Socials o òrgan competent d'altres administracions públiques, que acredite discapacitació igual o superior al 33%, i també la seua capacitat per a dur a terme les funcions que corresponguen a les vacants ofertes.  
12.2 Els aspirants que tenint la condició de funcionaris de carrera hagen concorregut a aquestes proves pel torn de promoció interna, restaran exempts de justificar documentalment les condicions generals a què es refereixen les bases 2.1.1 i 2.1.2 que ja han sigut provades per a obtenir el seu anterior nomenament. En tot cas, hauran d'acreditar la resta de condicions generals de la base 2.1.  
12.3 La falta de presentació de documentació, dins del termini indicat, i tret de casos de força major, la presentació de documents dels qual es desprenga que no compleixen les condicions generals de la convocatòria o els supòsits de falsedat en la declaració, donarà lloc a la invalidesa de les actuacions de l'aspirant i, i pel que fa a aquest, a la nul·litat subsegüent dels actes del tribunal, sense perjudici de les responsabilitats en què haja pogut incórrer.  
En aquest supòsit, el tribunal podrà proposar addicionalment la inclusió en les relacions d'un nombre igual d'exclosos, seguint els criteris establerts en la base 8.2.3.  
13. Nomenament de funcionari de carrera  
Una vegada les persones interessades hagen entregat els documents pertinents, estipulats en la base 12, el Rectorat de la Universitat Politècnica de València, emetrà una resolució amb el nomenament d'aquestes persones com a funcionaris de carrera.  
14. Tribunals  
14.1 El tribunal qualificador d'aquesta oposició serà nomenat, mitjançant una ordre del rector de la Universitat Politècnica de València, una vegada s'hagen publicat les llistes provisionals d'admesos i exclosos.  
14.2 El tribunal podrà nomenar els col·laboradors i ajudants, i també els assessors i especialistes que limitaran la seua actuació a l'assessorament tècnic d'aquest.  
14.3 Els membres del tribunal, i també els assessors hauran d'abstenir-se i podran ser recusats pels interessats quan hi concórreguen circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, hauran d'abstenir-se aquells que hagen realitzat tasques de preparació d'aspirants en els cinc anys anteriors a la publicació d'aquesta convocatòria.  
14.4 El tribunal, i també els col·laboradors, ajudants i el personal especialista, podrà exigir dels aspirants, en qualsevol moment, que acrediten la seua identitat de conformitat amb el que preveu la base 9.2.  
14.5 A l'efecte de comunicacions i altres incidències, el tribunal tindrà la seua seu a la Universitat Politècnica de València, camí de Vera s/n (CP: 46155), València.  
14.6. El tribunal tindrà la categoria assenyalada en el Decret 200/85, de 23 de desembre, del Consell de la Generalitat Valenciana, sobre indemnitzacions per raó del servei i Ordre de 17 de febrer de 1986 (Diari Oficial de la Generalitat Valenciana de 10 de març de 1986), per la qual es desenvolupa l'anterior decret.  
14.7 El funcionament del tribunal s'adaptarà a allò que estableix la Llei 30/1992, de 26 de novembre, de Règim Jurídic de les Administracions Públiques i el Procediment Administratiu Comú per a òrgans col·legiats.  
15. Recursos  
15.1. Aquesta convocatòria, les seues bases i tots els actes administratius que es dicten en el seu desenvolupament, llevat de les actuacions del tribunal, es podran impugnar per les persones interessades mitjançant la interposició, després de la comunicació preceptiva a aquest Rectorat, del recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà de la publicació d'aquesta convocatòria en el Diari Oficial de la Generalitat Valenciana, o al de la publicació dels actes subsegüents, segons corresponga.  
15.2 Contra les actuacions del tribunal, es podrà interposar recurs ordinari davant el rector de la Universitat Politècnica de València en el termini d'un mes, a partir de l'endemà de la publicació de la corresponent resolució del tribunal.  
València, 4 d'abril de 1995.- El rector de la Universitat Politècnica de València: Justo Nieto Nieto.  
ANNEX I  
Programa  
1. La Constitució Espanyola de 1978. Els seus principis fonamentals. Drets i deures fonamentals. La seua garantia i suspensió. Els principis rectors de la política econòmica i social. El defensor del poble.  
2. La corona. Successió i regència. Les atribucions del rei. L'aprovació.  
3. Les Corts Generals. Composició, atribucions i funcionament. L'elaboració de les lleis.  
4. El Govern i l'administració. Relació entre el Govern i les Corts Generals.  
5. El Tribunal Constitucional. La Reforma de la Constitució.  
6. L'administració local. La província i el municipi.  
7. Les comunitats autònomes. Constitució i competències.  
8. L'Estatut d'Autonomia de la Comunitat Valenciana. Significat. Les Corts Valencianes: funcions i constitució.  
9. El president de la Generalitat: les seues funcions. El Govern Valencià: composició, estructura i funcions.  
10. L'administració de la Generalitat. Principis generals i la seua organització.  
11. L'organització de la Funció Pública Valenciana. El personal al servei de la Generalitat. L'accés a la Funció Pública Valenciana.  
12. L'adquisició i pèrdua de la condició de funcionari. Drets, deures i incompatibilitats dels funcionaris.  
13. El procediment administratiu: concepte i significat. Els seus principis. Els subjectes del procediment: administració i administrat.  
14. La iniciació del procediment administratiu: a) iniciació d'ofici; b) iniciació a instància de part. La instància: requisits.  
15. La instrucció. Concepte. Funcions: a) Aportació de dades : al·legacions, informació pública i audiència de l'interessat; b) La comprovació de les dades: la prova; c) Activitats mixtes: els informes. L'ordenació: principis. Les comunicacions entre òrgans.  
16. Terminació del procediment: Consideracions generals. La Resolució. El desistiment. La renúncia. La caducitat. Els recursos administratius. Concepte, característiques i classes. El procediment administratiu en via de recursos.  
17. El pressupost. Estructura i gestió.  
18. La Llei de Reforma Universitària.  
19. La Universitat Politècnica de València, organització acadèmica i règim econòmico-administratiu.  
20. La Universitat Politècnica de València. òrgans de Govern. òrgans Col·legiats i Unipersonals. El Consell Social, competències i atribucions.  
21. La Universitat Politècnica de València. Classes i règim jurídic del professorat. Classes i règim jurídic del personal d'administració i serveis. L'alumnat universitari.  
22. Introducció a la comunicació. La comunicació humana: el llenguatge com a mitjà de comunicació. Diferència entre informació i comunicació. Tipus de comunicació: oral, telefònica. Atenció al públic: acollida i informació a l'administrat: Els serveis d'informació administrativa.  
23. Concepte de document, registre i arxiu. Funcions de registre i de l'arxiu. Classes d'arxiu. Especial consideració de l'arxiu de gestió.  
24. Anàlisi documental: documents oficials. formació de l'expedient. Documentació de suport informatiu.  
 Criteris d'ordenació d'arxiu, L'arxiu com a font d'informació: serveis de l'arxiu.  
25. Aplicació de les noves tecnologies a la documentació d'arxiu. Disposicions legals sobre normalització i procediment: escrits oficials:  
ANNEX III  
Tribunal qualificador  
Titulars President: un vicerector de la Universitat Politècnica de València, designat i nomenat pel rector.  
Vocals: quatre vocals, funcionaris de carrera de la Universitat Politècnica de València, designats pel rector.  
Un vocal, funcionari de carrera pertanyent al grup D, auxiliar administratiu, a proposta de la Direcció General de la Funció Pública de la Generalitat Valenciana i nomenat pel rector de la Universitat Politècnica de València.  
Un secretari, funcionari de carrera de la Universitat Politècnica de València, que actuarà amb veu però sense vot, designat i nomenat pel rector d'aquesta Universitat.